તારા માટે તો હું ચાંદ-તારા તોડી લાવું એ વાતની બહુ મજાક થતી આવી છે, પણ પોતાની વ્યક્તિ માટે થોડુંકેય કરોને તો એને એ ચાંદ-તારા જેવું જ લાગતું હોય છે. ચાંદ-તારા તો પ્રતીક છે, દિલમાં જે થાય છે એ જ સાચું છે. પ્રેમમાં દરેક વાત કહેવી ઉચિત લાગે છે અને દરેક વાત સાંભળવી મહત્ત્વની લાગે છે. સામાન્ય વાત પણ બહુ અર્થવાળી લાગતી હોય છે. એક પ્રેમિકાએ પ્રેમીને ફોન પર કહ્યું કે, આજે હું પાણી પીવા જતી હતી ને ત્યારે લપસી જાત, પડતાં પડતાં બચી! આ સાંભળીને પ્રેમીએ કહ્યું, થેંક ગોડ! ધ્યાન રાખજે હોં! હવે પેલી બચી ગઈ છે તો પણ એ આ વાત કરે છે અને એને કંઈ થયું નથી છતાં પ્રેમીને ચિંતા થાય છે. પ્રેમ નાની-નાની વાતોને જીવતી રાખે છે! પ્રેમમાં દરેકે દરેક વાત કહેવાનું મન થાય અને તમામેતમામ વાત સાંભળવી ગમે છે.